ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Νοεμβρίου 1977 περί καθορισμού κοινοτικού στόχου μειώσεως της καταναλώσεως πρωτογενούς ενεργείας σε περίπτωση δυσχερειών εφοδιασμού σε αργό πετρέλαιο και προϊόντα πετρελαίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 103 παράγραφος 4,

την πρόταση της Επιτροπής,

Εκτιμώντας:

ότι η καθιέρωση κοινής ενεργειακής πολιτικής συγκαταλέγεται μεταξύ των στόχων τους οποίους έχει θέσει η Κοινότης και ότι εναπόκειται στην Επιτροπή να προτείνει τα μέτρα που πρέπει να ληφθούν για το σκοπό αυτό-

ότι η καθιέρωση πραγματικής αλληλεγγύης μεταξύ των Κρατών μελών, σε περίπτωση δυσχερειών εφοδιασμού, συνιστά ένα από τα θεμελειώδη στοιχεία μιας κοινοτικής ενεργειακής πολιτικής-

ότι το Συμβούλιο εξέδωσε την οδηγία 93/238/ΕΟΚ της 24ης Ιουλίου 1973 περί των μέτρων των προοριζομένων για την άμβλυνση των δυσχερειών εφοδιασμού σε αργό πετρέλαιο και προϊόντα πετρελαίου (1)-

ότι το Συμβούλιο εξέδωσε την οδηγία 68/414/ΕΟΚ της 20ης Δεκεμβρίου 1968 η οποία επιβάλλει στα Κράτη μέλη την υποχρέωση να διατηρούν ένα ελάχιστο όριο αποθεμάτων αργού πετρελαίου ή/και προϊόντων πετρελαίου (2), και η οποία ετροποποιήθη από την οδηγία 72/425/ΕΟΚ (3)-

ότι, σε περίπτωση δυσχερειών εφοδιασμού, πρέπει να μειώνεται η κατανάλωση ενεργείας στην Κοινότητα αναλόγως της προβλεπομένης εξελίξεως των διαθεσίμων και της ενδεχομένης προσφυγής στα αποθέματα ασφαλείας-

ότι ο καθορισμός ενός κοινού στόχου είναι αναγκαίος για να διασφαλίσει την ενότητα της αγοράς και να εξασφαλίσει ότι όλοι οι καταναλωτές ενεργείας εντός της Κοινότητος θα φέρουν το βάρος δικαίου μέρους των δυσχερειών που προκύπτουν από την κρίση-

ότι παρ' όλο ότι σέβονται τον κοινοτικό στόχο της μειώσεως της καταναλώσεως ενεργείας, τα Κράτη μέλη λαμβάνουν τα κατάλληλα μέτρα ανάλογα με τη διάρθρωση της αγοράς τους,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Σε περίπτωση εμφανίσεως δυσχερειών εφοδιασμού σε αργό πετρέλαιο και προϊόντα πετρελαίου σε ένα ή περισσότερα Κράτη μέλη, η Επιτροπή, κατόπιν αιτήσεως Κράτους μέλους, ή με πρωτοβουλία της, κατόπιν διαβουλεύσεως με την ομάδα που προβλέπεται στην οδηγία 73/238/ΕΟΚ, δύναται να καθορίσει σα στόχο για το σύνολο της Κοινότητας τον περιορισμό της καταναλώσεως προϊόντων πετρελαίου, ο οποίος δύναται να φθάσει το 10% της συνήθους καταναλώσεως.

Η απόφαση αυτή ισχύει για μέγιστο χρονικό διάστημα δύο μηνών.

2. Προκειμένου να διασφαλίσει την ενότητα της αγοράς και να εξασφαλίσει ότι όλοι οι καταναλωτές ενεργείας εντός της Κοινότητος θα φέρουν το βάρος δικαίου μέρους των δυσχερειών που προκύπτουν από την κρίση, η Επιτροπή:

α) κατά την εκπνοή της περιόδου των δύο μηνών και μέσα στα όρια που προβλέπονται στην παράγραφο 1, προτείνει στο Συμβούλιο ένα νέο στόχο περιορισμού:

- των μη δυναμένων να αντικατασταθούν προϊόντων πετρελαίου εκφραζόμενο σε ποσοστό επί τοις εκατό της καταναλώσεως αυτών των προϊόντων,

- των δυναμένων να αντικατασταθούν προϊόντων πετρελαίου, εκφραζόμενο σε ποσοστό επί τοις εκατό της καταναλώσεως του συνόλου των δυναμένων να αντικατασταθούν τύπων ενεργείας-

β) στην περίπτωση σπουδαιοτέρου ελλείματος δύναται να προτείνει στο Συμβούλιο, να υπερβεί ο στόχος της μειώσεως το 10% και να επεκταθεί και σε άλλες μορφές ενεργείας.

3. Οι ποσότητες προϊόντων πετρελαίου που εξοικονομούνται κατόπιν της διαφοροποιημένης μειώσεως της καταναλώσεως που προβλέπεται στην παράγραφο 2 κατανέμονται μεταξύ των Κρατών μελών.

4. Το Συμβούλιο, με ειδική πλειοψηφία, αποφασίζει εντός δέκα ημερών σχετικά με όλες τις προτάσεις της Επιτροπής που προβλέπονται στην παράγραφο 2.

5. Σε περίπτωση που η ανάληψη δράσεως από την Επιτροπή εζητήθη από Κράτος μέλος, αυτή αποφασίζει εντός πέντε εργασίμων ημερών από της παραλαβής της αιτήσεως.

6. Κάθε Κράτος μέλος δύναται να προσφύγει στο Συμβούλιο κατά πάσης αποφάσεως της Επιτροπής, που καθορίζει στόχο μειώσεως της καταναλώσεως. Το Συμβούλιο εντός προθεσμίας δέκα ημερών από της καταθέσεως της προσφυγής δύναται, με ειδική πλειοψηφία, να ακυρώσει ή να τροποποιήσει την απόφαση αυτή.

7. Οι αποφάσεις της Επιτροπής εφαρμόζονται ευθύς ως κοινοποιηθούν στα Κράτη μέλη.

Άρθρο 2

Τα Κράτη μέλη λαμβάνουν αμελλητί τα μέτρα που είναι αναγκαία για να μειώσουν την κατανάλωση των προϊόντων πετρελαίου ή/και το σύνολο της καταναλώσεως ενεργείας σε αναλογία τουλάχιστο ίση με τον στόχο που καθορίσθηκε σύμφωνα με το άρθρο 1.

Άρθρο 3

Τα Κράτη μέλη γνωστοποιούν στην Επιτροπή τα μέτρα που έλαβαν σύμφωνα με το άρθρο 2, ευθύς μετά τη θέση τους σε ισχύ.

Άρθρο 4

1. Αν, κατόπιν διαβουλεύσεως με την ομάδα που προβλέπεται στην οδηγία 73/238/ΕΟΚ ή βάσει πληροφοριών που γνωστοποιούνται από Κράτος μέλος, η Επιτροπή διαπιστώνει ότι οι συνθήκες εφοδιασμού σε πετρέλαιο και προϊόντα πετρελαίου σε ένα ή περισσότερα Κράτη μέλη δεν δικαιολογούν πλέον την εφαρμογή μέτρων μειώσεως της καταναλώσεως:

α) σε περίπτωση κατά την οποία τα μέτρα αυτά ελήφθησαν κατόπιν αποφάσεώς της, η Επιτροπή αποφασίζει την τροποποίηση ή τη κατάργησή τους-

β) σε περίπτωση κατά την οποία τα μέτρα αυτά ελήφθησαν κατόπιν αποφάσεως του Συμβουλίου, η Επιτροπή προτείνει στο Συμβούλιο την τροποποίηση ή κατάργησή τους.

2. Οι αποφάσεις της Επιτροπής που ελήφθησαν σύμφωνα με την παράγραφο 1 περίπτωση α) τίθενται σε ισχύ ευθύς ως κοινοποιηθούν στα Κράτη μέλη. Κάθε Κράτος μέλος δύναται να προσφύγει στο Συμβούλιο κατά των αποφάσεων της Επιτροπής που τροποποιούν ή ακυρώνουν τα μέτρα μειώσεως.

3. Το Συμβούλιο αποφαίνεται με ειδική πλειοψηφία εντός δέκα ημερών από της ημερομηνίας καταθέσεως της προσφυγής.

Άρθρο 5

Η Επιτροπή, κατόπιν διαβουλεύσεως με τα Κράτη μέλη, προσδιορίζει τους τρόπους εφαρμογής της παρούσης αποφάσεως.

Άρθρο 6

Η παρούσα απόφαση απευθύνεται στα Κράτη μέλη.

Έγινε στις Βρυξέλλες στις 7 Νοεμβρίου 1977.

Για το Συμβούλιο

Ο Πρόεδρος

A. HUMBLET

(1) ΕΕ αριθ. Ν 228 της 16. 9. 1973, σ. 1.

(2) ΕΕ αριθ. Ν 308 της 23. 12. 1968, σ. 14.

(3) ΕΕ αριθ. Ν 291 της 28. 12. 1972, σ. 154.